沙螺洞

沙螺洞，又寫沙羅洞，舊時又叫集和，係香港一地，喺大埔北部山中盆地，距大埔鬧市三四千米。向南落山係鳳園，向西上山到九龍坑山頂，向北落鶴藪谷地，向西可到坪山寨或上八仙嶺。沙螺洞內有村三條，分別爲沙螺洞張屋，沙螺洞李屋，以及沙螺洞蔴雀頭，組成大埔七約嘅集和約，不過多已荒廢。由於幾乎無人耕作，田野回復爲淡水濕地，全港獨有，塘尾與蝶，多不勝數。雖則沙螺洞唔喺郊野公園之內，然而全地畀八仙嶺郊野公園包圍。

地理
沙螺洞乃係盆地，四面環山。水流匯集向北面窄谷，注入鶴藪水塘。佢亦係香港唯一淡水濕地，自然甚好，塘尾品種，有香港近六成半，二〇〇八年尾計，有七十二種之多，而全港有一百一十五種。蝶物種則佔三成半，香港政府列佢為具特殊科學價值地點。

歷史
一八九八年，香港輔政司駱克接收新界之前調查，已知張屋，李屋及蔴雀頭三村在此。村民以種水稻維生。香港重光之後，沙螺洞隔涉，生活艱難，香港政府協助新界村民向市區就業，或移居英國，人口老去而荒廢。

一九七九年，原居民賣地畀沙羅洞發展有限公司。一九八二年公司向政府提交發展計劃，起高爾夫球場同低密度住宅，涉及郊野公園範圍，一九八六年，轉到郊野公園管理局，並喺一九九〇年批准。一九九二年，皆因此處淡水濕地重要，及集水區不宜大興土木，地球之友向高等法院提出司法覆核，而法院裁定不合法。一九九三年，公司再交環境評估報告。一九九五年，居民威脅復耕及破壞自然，公司新計劃，不包括公園範圍。一九九六年，環境諮詢委員會否決環境評估報告。一九九七年，城市規劃委員會出發展審批地區圖做咨詢，並於一九九九年再延長咨詢。二〇〇〇年，公司向高等法院司法覆核，要求禁止延長咨詢。二〇〇一年，高等法院判延長合法。於是出分區計劃大綱圖，二〇〇二年核准。二〇〇四年，沙螺洞納入加強自然保育地點。二〇〇五年，公司再提起骨灰龕。不過地產商未能如願，如今沙螺洞仍得以維持其自然風貌。

二〇一四年，村口大炮亭拆走。而旁邊旱廁亦重建爲水廁，是爲該地唯一公廁。公廁蚊蟲甚多，有誘蚊器喺附近。

村
沙螺洞張屋，沙螺洞李屋，以及沙螺洞蔴雀頭，已荒廢多時，唯張屋有戶人家長住，經營荳腐花、盆菜等生意，方便行山者，同時亦有種種種瓜菜等。

張屋聚喺西面，李屋在東，而蔴雀頭東南山仔之邊。

車路

沙螺洞得馬路一條，叫沙螺洞路，由鳯園上山。石屎路到水邊大炮亭爲止，再入係沙泥路。

香港地方
大埔